《天问》
宋代·王义山

鸿冥未判初，动静根已互。
阴阳无停机，一阖一辟户。
太虚本块气，无形何八柱。
四时自尔行，列星自尔布。
吾闻女娲氏，曾把五色补。
补处绝无痕，亦有未补处。
日无息不运，何处独阴雾。
有龙衔烛照，终日烧不住。
玉川子有言，日月作眼行。
应不外幽独，同此双眼睛。
彼何地而暗，乃假烛以明。
亦有无烛地，暗塞幽冥冥。
吾不解其故，苍苍徒具形。
试唤卢仝鬼，为我叩太清。

作者简介：王义山（1214——1287），字元高，号稼村，宋初文学大家王禹偁的后裔。富州（今江西丰城）人。精《易》学，善词赋。宋末进士二十四年卒，年七十四。其诗学刘克庄，王士禛《池北偶谈》卷一八讥其为“下劣诗魔，恶道坌出”、“酸腐庸下”。《四库全书总目》谓其“诗文皆沿宋季单弱之习，绝少警策”（卷一六六）。著《稼村类稿》三十卷，有明正德刻本、万历刻本、《四库全书》本。《全宋诗》卷三三五二至三三五四录其诗三卷。文收入《全元文》。事迹见本集卷二九自作墓志铭、《元诗选》二集甲集。